钦定古今图书集成/明伦汇编/氏族典/第023卷 > 《廖用贤尚友录》 > 冯唐
## 钦定古今图书集成/明伦汇编/氏族典/第023卷 > 《廖用贤尚友录》 > 冯唐

按《汉书冯唐传》：“唐祖父，赵人也。父徙代，汉兴，徙安陵。
唐以孝著为郎中署长。文帝辇过，问唐曰：‘吾居代时，
高袪为我言赵将李齐之贤，战于钜鹿下。吾每饮食，
意未尝不在钜鹿也’。唐对曰：‘齐尚不如廉颇、李牧之
为将也’。上既闻廉颇、李牧为人，迺拊髀曰：‘嗟乎！吾独
不得廉颇、李牧为将，岂忧匈奴哉’？唐曰：‘陛下虽有廉
颇、李牧，不能用也’。”上怒，起入禁中，良久，召唐问曰：“公
何以言吾不能用颇、牧也？”唐对曰：“李牧之为赵将，居
边，军市之租皆自用，飨士赏赐决于外，不从中覆也。
故李牧乃得尽其知能，赵几伯。后赵王迁立，用郭开
谗而诛李牧，是以为秦灭。今臣窃闻魏尚为云中守
军，市租尽以给士卒，出私养钱，五日一杀牛，以飨宾
客、军吏、舍人。是以匈奴远避，坐上功，首掳差六级，陛
下之吏削其爵，罚作之。繇此言之，陛下虽得李牧，不
能用也。”帝是日令唐持节赦魏尚，复以为云中守。拜
唐车骑都尉，主中尉及郡国军士。十年，景帝立，以唐
为楚相。武帝即位，求贤良，举唐。唐时年九十馀，迺以
子遂为郎。